To mænd skal to år og tre måneder i fængsel for et groft hjemmerøveri i Brønderslev.

Retten i Hjørring idømte fredag to unge mænd to år og tre måneders fængsel efter et groft hjemmerøveri d. 18. juni 2012. Det skriver Nordjyske. Det var en 27-årig og en 20-årig mand, der blev dømt for hjemmerøveriet, der gik ud over en stærkt handicappet mand i Brønderslev. Den 27-årige mand gav den handicappede mand op mod 20 knytnæveslag i ansigtet - de fleste med en hånd, der var viklet ind i en hundekæde. Han forsøgte også at presse hans øjne ind med sine fingre. Den 20-årige forsøgte at stoppe ham, fordi han syntes det gik for vidt. De to gerningsmænd krævede penge af ofret og stjal også computere og andet teknisk udstyr. Begge gerningsmænd var påvirket af både alkohol og stoffer. Den 20-årige fik den samme fængselsstraf som den 27-årige, selvom han ikke deltog i volden. Det fik han, fordi han tidligere er dømt for vold.